Henri van Breda-saak hervat vir slotbetoëHenri van Breda. Foto: ANA Henri van Breda verskyn Maandag weer in die Wes-Kaapse hooggeregshof. Die hof sal Van Breda se regspan en die staat se slotbetoë aanhoor. Van Breda het skuld ontken op drie aanklagte van moord, een van poging tot moord en een van dwarsboming van die gereg. Hy beweer sy gesin is deur ŉ inbreker in hul huis in die De Zalze-landgoed in Stellenbosch aangeval. Die staat voer aan Van Breda het sy ouers en broer vermoor, sy suster ernstig beseer en sy geringe wonde self toegedien om dit te laat lyk asof hy ook aangeval is. Dr. James Butler, ŉ neuroloog, het in November, voor die saak tot Februarie uitgestel is, getuig hy glo Van Breda het op 27 Januarie 2015 ŉ epileptiese aanval gehad toe sy ouers en broer vermoor en sy suster ernstig beseer is. Hy het getuig dat só ŉ aanval die twee uur en 40 minute tydsverloop in Van Breda se tydlyn van gebeure kan verduidelik. Staatsaanklaer adv. Susan Galloway wou weet hoekom Van Breda, indien hy ŉ aanval gehad het en so lank bewusteloos was, nie vir die dokter wat hom ná die moorde ondersoek het, daarvan gesê het nie. Sy wou ook weet of Van Breda in sy toestand self beserings kon toedien. Lees alle vorige berigte oor Henri van Breda op Maroela Media.